3.  การประกอบธุรกิจของแต่ละสายผลิตภัณฑ์

  3.1 ลักษณะผลิตภัณฑ์และบริการ

  (1) งานแปรรูปโครงสร้างเหล็กซึ่งใช้ในการก่อสร้างหรือติดตั้ง (Structural Steel
  Fabrication & Erection) และ งานแปรรูปโลหะทั่วไป (General Steel
  Fabrication) มีลักษณะงานดังนี้

-   งานโครงสร้างเหล็ก (Steel Structure) คือ การรับจ้างแปรรูปโลหะประเภทเหล็กแผ่น
    (Steel Plate) และ/หรือ เหล็กรูปพรรณ (Shape Steel)
    ให้เป็นชิ้นส่วนของโครงสร้างเหล็ก ในงานสาธารณูปโภคพื้นฐานและงานโยธา เช่น
    โครงสร้างเหล็กสำหรับโรงไฟฟ้า โครงสร้างเหล็กของอาคารสูง
    โครงสร้างเหล็กสำหรับโรงกลั่นน้ำมัน ท่าเทียบเรือ สะพาน คานเหล็กสำหรับถนนยกระดับ
    ตลอดจนโครงสร้างเหล็กสำหรับอาคารและโรงงานอุตสาหกรรมต่าง ๆ

-   งานโครงสร้างเหล็กพร้อมอุปกรณ์และระบบท่อสำหรับงานนอกชายฝั่งทะเล (Offshore
    Process Module) คือ การแปรรูปโลหะให้เป็นชิ้นส่วนโครงสร้างเหล็ก อุปกรณ์ต่างๆ
    รวมทั้งระบบท่อ
    และประกอบขึ้นเป็นระบบการผลิตสำหรับใช้ในกระบวนการแยกก๊าซในอุตสาหกรรมการขุดเจาะน้ำมันกลางทะเล
    โดยระบบการผลิตทั้งหมดจะถูกนำไปติดตั้งบนเรือขนาดใหญ่ หรือติดตั้งบนแท่นกลางทะเล

-   งานผลิตท่อเหล็กขนาดใหญ่ (Fabricated Steel Pipe) คือ
    การรับจ้างแปรรูปโลหะประเภทเหล็กแผ่น (Steel Plate) นำมาทำการตัด ม้วนขึ้นรูป
    และเชื่อมเป็นท่อขนาดใหญ่ เช่น หม้อเผาของโรงปูนซีเมนต์ (Mill Kiln)
    ท่อส่งน้ำของเขื่อน (Draft Tube & Pit Liner) ท่อส่งน้ำประปาขนาดใหญ่
    ท่อน้ำระบายความร้อนของโรงไฟฟ้า เป็นต้น

-   งานผลิตอุปกรณ์และส่วนของเครื่องจักร (Construction Equipment and Mechanical
    Parts) คือ งานแปรรูปโลหะประเภทเหล็กแผ่น (Steel Plate) และ/หรือ เหล็กรูปพรรณ
    (Shape Steel) ให้เป็นอุปกรณ์หรือส่วนของเครื่องจักรซึ่งใช้ในงานก่อสร้าง ได้แก่
    รถผสมคอนกรีต (Truck Mixer) โครงสร้างของปั้นจั่น (Tower Crane) โรงผสมคอนกรีต
    (Concrete Batching Plant) อุปกรณ์กำจัดฝุ่น (Electrostatic Precipitator)
    ปั้นจั่นยกของในโรงงาน (Overhead Crane) โครงสร้างของระบบขนถ่ายลิกไนต์
    (Lignite Handling System) โดยบริษัท จะผลิตตามแบบและข้อกำหนดของลูกค้า

-   งานแปรรูปโลหะทั่วไป (General Steel Fabrication) คือ
    งานแปรรูปโลหะประเภทเหล็กแผ่น (Steel Plate) และ/หรือ เหล็กรูปพรรณ (Shape
    Steel) ในลักษณะต่างๆ เช่น การม้วนแผ่นเหล็กให้เป็นรูปกรวย หรือรูปทรงกระบอก
    (Cyclone) งานท่อ (Piping and Ducts) และงานโครงสร้างเหล็กทั่วไป เช่น
    โครงสร้างสำหรับจานรับสัญญาณโทรคมนาคม (Antenna Structure)
    โครงสร้างเสาสายไฟฟ้าแรงสูง (Transmission Line Tower)

ลักษณะการดำเนินงานสำหรับงานประเภทนี้ เริ่มตั้งแต่ขั้นตอนการออกแบบรายละเอียด
การจัดหาวัสดุ การแปรรูปและงานทาสี จนกระทั่งส่งมอบงานให้ลูกค้า
และอาจรวมถึงงานติดตั้งโครงสร้างเหล็กเหล่านั้นด้วย
รูปแบบการรับงานของบริษัทส่วนใหญ่จะเป็นการรับเหมาช่วง (Sub-Contract) จากผู้รับเหมาหลัก
(Main Contractor) ซึ่งได้แก่ บริษัทผู้รับเหมาก่อสร้างรายใหญ่ทั้งในประเทศและต่างประเทศ
โดยบริษัทจะได้รับการติดต่อให้เสนอราคาหรือเจรจารับงาน เนื่องจากได้รับความเชื่อถือในผลงาน
และบริษัทจะมีฝ่ายการตลาดซึ่งประกอบด้วยทีมงานวิศวกรทำหน้าที่ติดต่อลูกค้า
คำนวณราคาและเจรจารับงาน สำหรับงานโครงการขนาดรองลงมาเช่น
งานโครงสร้างเหล็กสำหรับอาคารหรือโรงงานอุตสาหกรรม
บริษัทจะใช้วิธีติดต่อรับงานโดยตรงจากเจ้าของโครงการ

การดำเนินงานด้านผลิตผลิตภัณฑ์โลหะซึ่งใช้ในการก่อสร้างหรือติดตั้งดังกล่าวข้างต้นนั้น
ในระยะแรกจะอาศัยประสบการณ์ ความชำนาญของวิศวกรและพนักงานเป็นหลัก
อย่างไรก็ตามบริษัทได้มีการพัฒนามาอย่างต่อเนื่องโดยได้มีการนำเครื่องมือเครื่องใช้ที่เป็นวิทยาการสมัยใหม่เข้ามาประยุกต์ใช้กับกิจการ
โดยบริษัทเป็นผู้ผลิตรายหนึ่งในประเทศไทยที่นำเอาโปรแกรมคอมพิวเตอร์เข้ามาช่วยในการออกแบบ
เขียนแบบ วัดขนาด และเจาะรู
ซึ่งช่วยทำให้เกิดความแม่นยำอันเป็นหัวใจสำคัญของงานผลิตผลิตภัณฑ์โลหะซึ่งใช้ในการก่อสร้างหรือติดตั้ง
นอกจากนี้บริษัทยังได้รับการช่วยเหลือและถ่ายทอดเทคโนโลยีด้านการผลิตจากบริษัท โตโมเอะ
คอร์ปอเรชั่น จำกัด ซึ่งเป็นหนึ่งในกลุ่มผู้ถือหุ้น และจากบริษัทผู้เป็นเจ้าของลิขสิทธิ์ในผลิตภัณฑ์ต่าง ๆ
ด้วย

  ลักษณะของโครงการ จำแนกได้ดังต่อไปนี้

  - งานโครงสร้างเหล็กสำหรับโรงไฟฟ้า

  - งานโครงสร้างเหล็กสำหรับโรงกลั่นน้ำมัน

  - งานโครงสร้างเหล็กโรงงานอุตสาหกรรมและอาคารต่าง ๆ

  - งานโครงสร้างเหล็กสะพานลอยข้ามทางแยก

  - งานแบบเหล็กสำหรับงานเทคอนกรีต

  - งานโครงสร้างเหล็กระบบขนถ่านลิกไนต์ และซีเมนต์ ระบบขนถ่ายของเหลวของท่าเทียบเรือ

  - งานโครงสร้างเหล็กสำหรับจานรับสัญญาณดาวเทียม

  - งานผลิตและติดตั้งอุปกรณ์แลกเปลี่ยนความร้อน

  - งานโครงสร้างเหล็กสำหรับเครนในโรงงานอุตสาหกรรม

  - งานผลิตและติดตั้งรถขนส่งคอนกรีตผสมเสร็จ

  (รายละเอียดปรากฎอยู่ในรายชื่อ “โครงการที่สำคัญในอดีตถึงปัจจุบัน”)

(2) งานแปรรูปและติดตั้งถัง (Tank) ภาชนะความดัน (Pressure Vessels)
และอุปกรณ์แลกเปลี่ยนความร้อน (Heat Exchangers)

งานถัง งานภาชนะความดัน คืองานรับจ้างแปรรูปโลหะประเภทเหล็กแผ่น (Steel Plate)
ท่อและอุปกรณ์ (Pipe & Pipe Fitting) ให้เป็นภาชนะบรรจุสารซึ่งเป็นไปตามข้อกำหนด
(Specification) ของลูกค้า เช่น ถังลูกโลกสำหรับบรรจุก๊าซหรือของเหลว (Spherical
Tanks) อุปกรณ์แลกเปลี่ยนความร้อน (Heat Exchangers) และภาชนะความดันประเภทอื่นๆ

ลักษณะการดำเนินงาน เริ่มตั้งแต่ขั้นตอนการออกแบบให้สอดคล้องกับข้อกำหนดของลูกค้า หรือ
ตามมาตรฐานการผลิต ASME การจัดหาวัสดุ การแปรรูปและทำสี จนกระทั่งส่งมอบให้ลูกค้า
และอาจรวมถึงการติดตั้ง ทุกขั้นตอนการทำงานจะมีการตรวจสอบคุณภาพงานอย่างเหมาะสม
ซึ่งภาชนะความดันของบริษัท ได้รับใบรับรองและตราประทับมาตรฐานการผลิตระดับโลกจาก ASME
(American Society of Mechanical Engineers)

การรับงานภาชนะความดันส่วนใหญ่บริษัท จะรับงานโดยตรงจากลูกค้า ซึ่งเป็นผู้ใช้ (End Users)
เช่น ESSO, Thai Oil, ไทยพลาสติกและเคมีภัณฑ์ Foster Wheeler และ Dow Chemical

(3) งานผลิตและติดตั้งหม้อกำเนิดไอน้ำ (Boiler) และงานบริการหลังการขาย

งานหม้อกำเนิดไอน้ำเป็นธุรกิจที่ดำเนินมาตั้งแต่ก่อตั้งบริษัท นับเป็นเวลากว่า 25 ปี บริษัท
ดำเนินการผลิตและจำหน่ายภายใต้เครื่องหมายการค้า IHI (Ishikawajima Harima Heavy
Industry Co., Ltd.) ซึ่งเป็นบริษัทผู้นำด้านการผลิตสินค้าวิศวกรรมจากประเทศญี่ปุ่น โดย IHI
ได้คิดค่าธรรมเนียมเริ่มแรก 5 ล้านเยน และค่าเครื่องหมายการค้าอีกร้อยละ 3.6
ของราคาวัตถุดิบที่นำเข้าจาก IHI ในแต่ละปี

บริษัทดำเนินธุรกิจผลิตหม้อกำเนิดไอน้ำในรูปแบบนำเข้าชิ้นส่วน (Knock-down Parts)
เพื่อทำการประกอบในประเทศ โดยรูปแบบการนำเข้าจะขึ้นอยู่กับรุ่นของหม้อกำเนิดไอน้ำนั้นๆ
ซึ่งแต่ละรุ่นจะมีขนาดมาตรฐานตามที่เจ้าของลิขสิทธิ์ (IHI) ได้กำหนดไว้
ส่วนกระบวนการผลิตจะเป็นไปตามมาตรฐานทุกขั้นตอน
โดยบุคลากรที่ได้รับการฝึกฝนจากบริษัทผู้เป็นเจ้าของลิขสิทธิ์
และหม้อกำเนิดไอน้ำทุกชุดที่จำหน่ายออกไปจะอยู่ภายใต้เครื่องหมายการค้า IHI
นอกจากนี้บริษัทยังให้บริการหลังการขาย (After-Sale Service) ในการตรวจเช็ค
และมีอะไหล่ (Spare Parts) สำรองไว้บริการ

หม้อกำเนิดไอน้ำที่ผลิตโดยบริษัท ได้รับการยอมรับว่าเป็นผลิตภัณฑ์ที่มีคุณภาพสูง
เป็นที่ต้องการสำหรับโรงงานอุตสาหกรรมที่คำนึงถึงคุณภาพ และประสิทธิภาพในการใช้งาน
กลุ่มอุตสาหกรรมที่ใช้หม้อกำเนิดไอน้ำของบริษัท ได้แก่ อุตสาหกรรมอาหาร โรงงานทอผ้า
โรงงานประกอบรถยนต์ โรงพยาบาล งานซักรีด
ซึ่งลูกค้าของบริษัทประกอบด้วยบริษัทที่มีชื่อเสียงอาทิเช่น บริษัท สุรามหาราษฎร จำกัด (มหาชน),
โรงงานประกอบรถยนต์โตโยต้า, โรงงานยาคูลท์, บริษัท เบียร์ลาว (ประเทศลาว) ฯลฯ

3.2 การตลาดและภาวะการแข่งขัน

(1) กลยุทธ์ทางการตลาด

กลยุทธ์ในการแข่งขัน

ด้วยความเป็นผู้นำในด้านงานแปรรูปโครงสร้างเหล็กของประเทศที่ดำเนินธุรกิจต่อเนื่องมาเป็นเวลากว่า
20 ปี บริษัทใช้กลยุทธ์ทางการตลาดโดยเน้นที่คุณภาพของงาน
การส่งมอบงานที่ตรงตามกำหนดเวลาและความสามารถในการผลิตงานได้ตามความต้องการของลูกค้าทั้งในด้านประเภทและขนาดของงาน
ทำให้สามารถรองรับงานได้หลายประเภท ทั้งนี้โรงงานของบริษัท จัดเป็นโรงงานแปรรูปโลหะ
ที่มีกำลังการผลิตมากที่สุดในเอเชียอาคเนย์ ใช้เครื่องจักรและอุปกรณ์ที่ทันสมัย
โดยบริษัทเป็นผู้ผลิตรายแรกในประเทศที่ใช้คอมพิวเตอร์เข้าช่วยในการทำงาน
โดยเริ่มจากการออกแบบ การเขียนแบบ การวัดขนาด การตัด และการเจาะรู
ทำให้ช่วยย่นระยะเวลาในการทำงานให้เร็วขึ้น และมีความผิดพลาดของงานน้อยลง
นอกจากนี้บริษัทยังมีการฝึกอบรมและพัฒนาทักษะในการทำงานของบรรดาวิศวกรและพนักงานอย่างสม่ำเสมอจึงทำให้ได้รับความเชื่อถือและไว้วางใจจากลูกค้า

นอกจากคุณภาพของงานแล้ว บริษัทมีการจัดสายงานการผลิตที่เหมาะสม
รวมทั้งการมีที่ปรึกษาพิเศษทางด้านเทคนิค ที่จะให้คำแนะนำแก่ลูกค้า
เพื่อเพิ่มความมั่นใจให้กับลูกค้าของบริษัท

จุดเด่น ของผลิตภัณฑ์ของบริษัท สามารถสรุปได้ดังนี้

  1. คุณภาพของผลิตภัณฑ์ได้มาตรฐาน

เนื่องจากผลิตภัณฑ์โลหะที่ใช้ในการก่อสร้างหรือติดตั้ง
ใช้เป็นส่วนประกอบหรือโครงสร้างสำหรับงานก่อสร้างประเภทต่าง ๆ
โดยเฉพาะโครงการขนาดใหญ่
การที่ผลิตภัณฑ์มีคุณภาพไม่ได้มาตรฐานย่อมก่อให้เกิดความเสียหายต่อโครงการ
ดังนั้นเจ้าของโครงการต่าง ๆ จะให้ความสำคัญต่อคุณภาพของผลิตภัณฑ์เป็นอันดับแรก
ผลิตภัณฑ์แต่ละประเภทของบริษัท จึงมีคุณภาพสูง
และได้ผ่านการยอมรับจากสถาบันที่มีชื่อเสียงจากต่างชาติ ทำให้ได้รับความเชื่อถือจากลูกค้า
และมีศักยภาพที่จะก้าวขึ้นสู่การแข่งขันในระดับสากล
สามารถใช้เป็นใบเบิกทางสู่ตลาดต่างประเทศได้ อาทิเช่น

1.  ได้รับประกาศนียบัตรรับรองมาตรฐานการผลิต ISO 9002 ตั้งแต่ปี พ.ศ. 2540 เป็นต้นมา

  2. ได้รับประกาศนียบัตร Class A จาก Japan Steel Constructor Association
  (JSCA) ประเทศญี่ปุ่น

  อนึ่ง ประกาศนียบัตรที่ออกโดยสมาพันธ์ดังกล่าวแบ่งออกเป็น 4 ระดับ คือ Special Class,
  Class A, Class B และ Class C โดยประกาศนียบัตร Class A
  นับเป็นประกาศนียบัตรขั้นสูงที่ให้กับบริษัทต่างชาติ
  เพื่อที่จะสามารถนำเข้าผลิตภัณฑ์โครงสร้างเหล็กสู่ประเทศญี่ปุ่นได้ ดังนั้นบริษัท
  จึงได้รับความเชื่อถือจากลูกค้าในประเทศญี่ปุ่นและในเขตภูมิภาคนี้

3. ได้รับประกาศนียบัตรรับรองมาตรฐานการผลิตระดับโลก สำหรับการผลิตภาชนะความดัน จาก
ASME (American Society of Mechanical Engineers)

  4. ได้รับประกาศนียบัตรรับรองการผลิตถังหรือภาชนะเก็บผลิตภัณฑ์ปิโตรเลียม จาก API
  (American Petroleum Institute)

2. กำลังการผลิตสูง

บริษัทสามารถออกแบบและผลิตงานเหล็กตามความต้องการของลูกค้าได้หลากหลายแบบด้วยกำลังการผลิตที่สูงถึงประมาณ
50,000 ตัน ต่อปี ซึ่งนับได้ว่าอยู่ในเกณฑ์ที่สูงมาก ด้วยการที่บริษัทใช้เครื่องจักรที่ทันสมัย
ตลอดจนมีทีมวิศวกรและพนักงานที่มีประสบการณ์และความชำนาญสูง

3. มีผู้ร่วมทุนช่วยเสริมสร้างศักยภาพด้านเทคโนโลยี วัตถุดิบ และการตลาด

ผู้ร่วมทุนของบริษัท คือ บริษัท โตโมเอะ คอร์ปอเรชั่น
มีส่วนสำคัญในการสนับสนุนทางด้านเทคโนโลยี และสนับสนุนด้านการตลาดให้กับบริษัท และ บริษัท
มิตซุย แอนด์ คัมปนี (ไทยแลนด์) จำกัด มีส่วนสำคัญในการจัดหาวัตถุดิบ
ตลอดจนด้านการตลาดด้วยเช่นกัน

4. การขยายงานส่งออกไปยังต่างประเทศ

บริษัท ได้ขยายการส่งออกไปยังต่างประเทศ โดยได้ถือหุ้นบริษัทแห่งหนึ่ง 46%
เพื่อเป็นหน่วยงานด้านการตลาดอีกแห่งหนึ่ง โดยบริษัท มีกลยุทธ์ที่จะขยายตลาดโดยบริษัทย่อย
และบริษัทร่วม ที่มุ่งเน้นงานเฉพาะด้านต่าง ๆ กันไป ซึ่งจะช่วยให้บริษัท
สามารถได้รับงานโครงการต่างประเทศเพิ่มขึ้น

จุดด้อย ของผลิตภัณฑ์ของบริษัท

1. ปัญหาและอุปสรรคในการผลิตผลิตภัณฑ์ที่มีความหลากหลาย

เนื่องจาก ผลิตภัณฑ์ของบริษัทเป็นผลิตภัณฑ์ที่ใช้ในอุตสาหกรรมขนาดกลาง และอุตสาหกรรมขนาดใหญ่
จึงมีลักษณะเป็นผลิตภัณฑ์ที่ได้รับการออกแบบมาเพื่อใช้งานในแต่ละโครงการโดยเฉพาะ
ผลิตภัณฑ์ของบริษัทจึงมีความหลากหลาย ไม่สามารถทำการผลิตเป็นแบบสายการผลิต (Line
Production) ได้

ด้วยเหตุผลดังกล่าว กระบวนการผลิตของบริษัทจึงต้องมีการปรับเปลี่ยนตลอดเวลา
เพื่อให้สอดคล้องกับลักษณะงานของแต่ละโครงการ
ในระหว่างการผลิตจึงต้องเผชิญกับอุปสรรคและปัญหาใหม่ๆที่ต้องได้รับการแก้ไขให้ถูกจุด
และให้ทันกับกำหนดส่งมอบผลิตภัณฑ์เสมอ ดังนั้นบุคลากรที่เกี่ยวข้องกับกระบวนการผลิต
ต้องเป็นช่างฝีมือที่มีความสามารถ และมีความชำนาญในด้าน Steel Fabrication สูง
และต้องได้รับการพัฒนาในเรื่องเทคโนโลยีสมัยใหม่ตลอดเวลา

2. วัตถุดิบ

วัตถุดิบของบริษัท คือ เหล็กแผ่นและเหล็กรูปพรรณ ซึ่งบางส่วนสามารถซื้อจากผู้ผลิตในประเทศ
แต่บางส่วนต้องนำเข้าจากต่างประเทศ ซึ่งอาจต้องใช้ระยะเวลานานถึง 3-4 เดือน
ซึ่งเป็นสาเหตุสำคัญประการหนึ่งที่ทำให้ความสามารถในการแข่งขันของบริษัท
ต่ำกว่าคู่แข่งขันในต่างประเทศ ในเรื่องของระยะเวลาการส่งมอบผลิตภัณฑ์ที่ยาวนานกว่า
เพราะบริษัทคู่แข่งขันในต่างประเทศมีความพร้อมในเรื่องวัตถุดิบสูงกว่า
นอกจากนั้นปัญหาความล่าช้าในการขออนุมัตินำเข้าวัตถุดิบ
ตามระเบียบและขั้นตอนของทางราชการที่มีผลบังคับใช้ในปี 2542 นั้น
เป็นปัญหาสำคัญที่ทำให้ระยะเวลาการทำงานของบริษัท ยาวนานขึ้นอีก
นับเป็นอุปสรรคสำคัญในการแข่งขันกับคู่แข่งขันในต่างประเทศ

ราคาของวัตถุดิบเป็นปัจจัยสำคัญอีกประการหนึ่ง ที่อาจเป็นจุดด้อยของบริษัท
เนื่องด้วยราคาวัตถุดิบเป็นต้นทุนส่วนใหญ่ของผลิตภัณฑ์ หากราคาของเหล็กที่หาซื้อได้ในประเทศ
สูงกว่าราคาในต่างประเทศมาก จะทำให้ต้นทุนวัตถุดิบของบริษัท สูงกว่าคู่แข่งขันในต่างประเทศ
ซึ่งเป็นผลให้ความสามารถในการแข่งขันในตลาดโลกของบริษัท ลดลง

(2) การจำหน่ายและช่องทางการจัดจำหน่าย

การรับงานของบริษัทประกอบด้วยการติดต่อรับงานโดยตรงจากลูกค้าซึ่งจะมีทั้งในส่วนที่บริษัทเข้าร่วมประมูลหรือเสนอราคาทั้งในภาครัฐบาลและภาคเอกชน
และส่วนที่ลูกค้าที่เชื่อถือในผลงานของบริษัทเข้ามาติดต่อด้วยตนเองหรือแนะนำลูกค้าใหม่มาให้
ในสัดส่วนร้อยละ 15 และ ร้อยละ 85 ของมูลค่างานทั้งสิ้นตามลำดับ
ดังนั้นช่องทางการจำหน่ายหลักของบริษัท ในปัจจุบันจึงประกอบด้วย

  1. จากลูกค้าเก่าที่ให้ความเชื่อถือในชื่อเสียงและคุณภาพ ประกอบด้วยเจ้าของโครงการ เช่น
  NEC, กลุ่มบริษัท NTS, เอสโซ่, เชลล์, ไบเออร์ และผู้รับเหมาหลัก (Main Contractors)
  เช่น Foster Wheeler International Corporation, ABB Limited, Mitsubishi
  Heavy Industries (MHI), Tomoe (Thailand) Co., Ltd., Nichimen
  Corporation, Toyo Engineering Corporation ฯลฯ การติดต่อรับงานนั้นจะมี 2
  ลักษณะคือ ฝ่ายการตลาดเป็นผู้ติดต่อเสนอราคาให้แก่ลูกค้า หรือลูกค้าเป็นผู้ติดต่อขอให้บริษัท
  เป็นผู้เสนอราคา

  2. จากลูกค้ารายใหม่ที่ส่งแบบให้บริษัทประมาณราคา แล้วต่อรองราคา

  3. จากการเข้าประมูลงาน ซึ่งในช่วงปี 2538 ถึงปัจจุบัน ทางบริษัทเข้าประมูลงานไม่มากนัก
  เนื่องจากผลิตภัณฑ์ของบริษัทเป็นเพียงส่วนหนึ่งของงานทั้งโครงการ
  และเจ้าของโครงการมักจะไม่แยกส่วนประมูล จะใช้วิธีเหมารวมเบ็ดเสร็จ ซึ่งบริษัท
  จะเข้ารับงานในส่วนที่เกี่ยวข้องจากผู้รับเหมาหลักอีกทอดหนึ่ง

  4. จากบริษัทย่อยและบริษัทร่วมที่บริษัทได้ถือหุ้น

ปัจจุบันบริษัทมีผู้ร่วมลงทุนเป็นบริษัทต่างชาติ คือ บริษัท มิตซุย (ไทยแลนด์) จำกัด และ บริษัท
โตโมเอะ คอร์ปอเรชั่น จำกัด โดยทั้งสองบริษัทได้
ช่วยเหลือในด้านการตลาดโดยหางานจากต่างประเทศเข้ามาให้แก่บริษัท
หรือแม้แต่งานภายในประเทศที่เจ้าของโครงการหรือผู้รับเหมาหลักเป็นบริษัทญี่ปุ่น
ซึ่งมีความสัมพันธ์อันดีกับทั้งสองบริษัท บริษัทร่วมทุนทั้งสองก็ช่วยสนับสนุนให้บริษัท
ได้เข้ารับงานเหล่านี้ โดยมิได้มีการคิดค่าตอบแทนในการจัดหางานให้กับทางบริษัทแต่อย่างใด
ในขณะเดียวกันการรับงานของบริษัท
จะเป็นอิสระไม่ผูกพันหรือถูกกำหนดราคาจากบริษัทผู้ร่วมลงทุนทั้งสอง

บริษัทมีสัดส่วนการจำหน่ายในประเทศต่อการจำหน่ายต่างประเทศ คือ 6 : 5

(3) ลักษณะของลูกค้า

ลูกค้าของบริษัท แบ่งออกได้เป็น 2 กลุ่มหลักคือ 1. เจ้าของโครงการ

2. ผู้รับเหมาหลัก

ลูกค้าของบริษัท ประกอบด้วยกลุ่มผู้ประกอบการในอุตสาหกรรมต่าง ๆ
ทั้งในภาครัฐบาลและภาคเอกชน เช่น การไฟฟ้าฝ่ายผลิตแห่งประเทศไทย โรงกลั่นน้ำมัน
อุตสาหกรรมก่อสร้าง อุตสาหกรรมปิโตรเคมี โครงการสาธารณูปโภค และโรงงานอุตสาหกรรมทั่ว
ๆ ไป ทั้งขนาดใหญ่และขนาดเล็ก รวมทั้งลูกค้าในประเทศญี่ปุ่น
และประเทศในแถบภูมิภาคเอเชียตะวันออกเฉียงใต้ เช่น พม่า อินโดนิเชีย และลักษณะของลูกค้านั้น
จะไม่มีความแน่นอนในด้านสัดส่วนทั้งในภาครัฐบาลและภาคเอกชน
เนื่องจากลักษณะเฉพาะของงานโครงการซึ่งจะทำให้ลูกค้าเปลี่ยนแปลงไปตลอดเวลา
การดำเนินงานของบริษัท จึงไม่ได้ขึ้นอยู่กับลูกค้ากลุ่มใดกลุ่มหนึ่งโดยเฉพาะ

ในด้านความสัมพันธ์กับลูกค้านั้น วิศวกรของบริษัท ในแผนกเทคนิคและวิศวกรรม
จะทำหน้าที่ประสานงานระหว่างบริษัทกับลูกค้าในระหว่างขั้นตอนการผลิตและติดตั้ง
นอกเหนือจากการให้บริการหลังการขาย โดยในส่วนงานแปรรูปโครงสร้างเหล็ก
จะมีระยะเวลารับประกันผลงานโดยเฉลี่ยประมาณ 1 ปี
และในส่วนหม้อกำเนิดไอน้ำจะมีการรับประกัน 1 ปีและให้บริการหลังการขายตลอดไป
โดยส่วนใหญ่แล้ว ลูกค้าเดิมที่เคยติดต่อกันมาเป็นเวลานานยังคงว่าจ้างให้บริษัท ผลิตสินค้าให้ต่อไป
ทั้งนี้เนื่องจากความสัมพันธ์อันดีระหว่างบริษัท กับลูกค้าทำให้มีการติดต่อกันมานานกว่า 10 ปี

  (4) แนวโน้มภาวะอุตสาหกรรมและการแข่งขัน

4.1) ภาพรวมอุตสาหกรรมแปรรูปโลหะ (Steel Fabrication)

อุตสาหกรรมแปรรูปโลหะ โดยเฉพาะในส่วนของงานโครงสร้างเหล็ก
จัดเป็นอุตสาหกรรมที่สนับสนุนการก่อสร้างทั้งในภาครัฐ ได้แก่ โครงการสาธารณูปโภคพื้นฐาน
และภาคเอกชน ได้แก่ การก่อสร้างโรงงานอุตสาหกรรมต่าง ๆ โครงการผลิตไฟฟ้าเอกชน ดังนั้น
การขยายตัวของอุตสาหกรรมแปรรูปโลหะจะแปรผันโดยตรงกับภาวะอุตสาหกรรมโดยรวมของประเทศด้วยเช่นกัน

4.2) ความสำคัญของอุตสาหกรรมเหล็กและโครงสร้างเหล็กต่อการพัฒนาเศรษฐกิจ

อุตสาหกรรมเหล็กและโครงสร้างเหล็ก จัดเป็นอุตสาหกรรมพื้นฐานที่สำคัญ
ที่เกี่ยวข้องโดยตรงต่อการพัฒนาอุตสาหกรรมต่อเนื่องอื่นๆ
เนื่องจากเหล็กเป็นวัตถุดิบในการผลิตสำหรับอุตสาหกรรมต่าง ๆ จำนวนมาก เช่น
อุตสาหกรรมการก่อสร้าง อุตสาหกรรมผลิตเครื่องใช้ไฟฟ้า อิเล็กทรอนิกส์ เครื่องจักร เครื่องยนต์
ยานยนต์ ตลอดจนอุตสาหกรรมผลิตชิ้นส่วนต่าง ๆ เป็นต้น

4.3)
นโยบายส่งเสริมอุตสาหกรรมเหล็กที่ใช้ในอุตสาหกรรมก่อสร้างของคณะกรรมการส่งเสริมการลงทุน

เนื่องจากอุตสาหกรรมเหล็กมีความสำคัญ
และสัมพันธ์โดยตรงต่อการเจริญเติบโตทางเศรษฐกิจของประเทศ
โครงการเหล็กจึงเป็นโครงการที่คณะกรรมการส่งเสริมการลงทุนได้ให้ความสำคัญตลอดมา
โดยเฉพาะอย่างยิ่ง เหล็กที่ใช้ในอุตสาหกรรมก่อสร้าง เช่น เหล็กเส้นกลมและเหล็กข้ออ้อย
เหล็กโครงสร้างรูปพรรณต่างๆ ซึ่งตั้งแต่ปี พ.ศ. 2530 เป็นต้นมา
อุตสาหกรรมก่อสร้างของประเทศไทยได้เจริญเติบโตอย่างรวดเร็ว
เนื่องจากการขยายตัวทางเศรษฐกิจของประเทศ ทำให้โครงการก่อสร้างต่างๆ
ทั้งภาครัฐบาลและเอกชนได้ขยายตัวตามไปด้วย ดังนั้น
เพื่อมิให้เกิดการขาดแคลนเหล็กก่อสร้างประเภทต่างๆ
คณะกรรมการส่งเสริมการลงทุนจึงได้เปิดให้มีการส่งเสริมการผลิตเหล็กเส้น เหล็กข้ออ้อย
และเหล็กโครงสร้างรูปพรรณประเภทต่างๆ ได้อย่างเสรี โดยให้ตั้งโรงงานในเขต 2 และเขต 3

4.4) สภาพการใช้เหล็กโครงสร้างในปัจจุบัน

ประเภทของเหล็กโครงสร้าง

เหล็กโครงสร้างหรือเหล็กโครงสร้างรูปพรรณ หมายถึง เหล็กที่ผลิตออกมามีหน้าตัดเป็นรูป
ลักษณะต่างๆ เพื่อใช้ในงานก่อสร้างโครงสร้าง แบ่งตามกรรมวิธีการผลิตได้ 2 ชนิด คือ

  1) ชนิดรีดร้อน (Hot Rolled) ได้แก่ เหล็กโครงสร้างรูปพรรณรูปตัว I, H, T, U, L ฯลฯ
  ซึ่งเป็นเหล็กโครงสร้างขนาดใหญ่ ใช้ในงานประเภทต่างๆ อาทิเช่น
  ใช้เป็นวัตถุดิบสำหรับงานแปรรูปโลหะซึ่งใช้ในการก่อสร้างหรือติดตั้ง ใช้ทำเสาเข็ม
  ใช้ทำฐานแท่นเครื่องจักร ใช้รองรับระบบท่อ เป็นต้น
  ผู้ผลิตเหล็กโครงสร้างวิธีนี้ในประเทศมีจำนวนประมาณ 6 ราย
  มีกำลังการผลิตรวมกันปีละประมาณ 1 ล้านตันเศษ

2.  ชนิดรีดเย็น (Cold Rolled) ได้แก่ เหล็กโครงสร้างรูปพรรณขนาดเบา เช่น
    เหล็กโครงสร้างรูปพรรณ รูปตัว C ใช้ทำโครงหลังคา เป็นต้น
    มีผู้ผลิตที่ได้รับการส่งเสริมทั้งสิ้นประมาณ 9 ราย กำลังการผลิตรวมทั้งสิ้นปีละประมาณ 2
    แสนตัน

ปัจจุบันการใช้งานเหล็กโครงสร้างรูปพรรณในประเทศไทย มีอยู่หลายประเภทดังต่อไปนี้

  1. โครงสร้างทั่ว ๆ ไป เช่น ป้ายโฆษณา, โครงหลังคาของอาคาร
  ซึ่งส่วนมากเป็นเหล็กโครงสร้างรูปพรรณขนาดเล็ก

  2. อาคารโรงงานอุตสาหกรรม/คลังสินค้า
  ส่วนมากจะใช้เหล็กโครงสร้างขนาดใหญ่เป็นโครงสร้างหลักทั้งเสา-คาน เช่น โรงกลั่นน้ำมัน
  โรงงานปิโตรเคมี โรงงานอุตสาหกรรมทั่วไป

  3. งานสาธารณูปโภคพื้นฐานและงานโยธา เช่น ทางด่วน สะพาน โรงไฟฟ้า เป็นต้น

4.5) แนวโน้มภาวะอุตสาหกรรมการใช้เหล็กโครงสร้างในอนาคต

ในอนาคตเหล็กโครงสร้างรูปพรรณจะเข้าไปมีบทบาทในงานก่อสร้างทุกประเภท
รวมถึงงานก่อสร้างอาคาร ซึ่งปัจจุบันใช้คอนกรีตเสริมเหล็กเกือบทั้งหมด
เนื่องจากการก่อสร้างด้วยเหล็กจะทำให้สามารถลดระยะเวลาการก่อสร้างลง ต้องการแรงงานน้อย
ตลอดจนลดมลภาวะที่เกิดจากการก่อสร้าง เช่น น้ำ ฝุ่นละออง เสียง
เมื่อเปรียบเทียบกับการก่อสร้างด้วยวิธีปกติ

ในด้านของผู้ประกอบการในอุตสาหกรรมก่อสร้างในประเทศไทยนั้น
แต่เดิมมาจะเน้นการก่อสร้างที่ใช้คอนกรีตเสริมเหล็กเป็นองค์ประกอบหลัก
เนื่องจากการก่อสร้างโดยใช้คอนกรีตเสริมเหล็กจะมีต้นทุนที่ต่ำกว่าทั้งในด้านวัตถุดิบและค่าแรง
ขณะที่การก่อสร้างโดยใช้เหล็กโครงสร้างจะต้องพึ่งพาการนำเข้าวัตถุดิบ ซึ่งได้แก่
เหล็กโครงสร้างรูปพรรณ และต้องอาศัยแรงงานที่มีความชำนาญ
การก่อสร้างโดยใช้เหล็กโครงสร้างจึงจำกัดอยู่ที่งานก่อสร้างขนาดใหญ่ เช่น
โครงการสาธารณูปโภคพื้นฐาน โรงงานอุตสาหกรรม และ อาคารคลังสินค้า อย่างไรก็ดี
ผู้ประกอบการและสถาปนิกได้เริ่มเห็นประโยชน์ของการก่อสร้างโดยใช้เหล็กโครงสร้าง
ทดแทนการก่อสร้างโดยใช้คอนกรีตเสริมเหล็ก
เนื่องจากปัจจุบันได้มีการผลิตเหล็กโครงสร้างขึ้นเองภายในประเทศ
ประกอบกับแรงงานที่มีความชำนาญมีเพิ่มมากขึ้นตามการขยายตัวของอุตสาหกรรมก่อสร้างในช่วงหลายปีที่ผ่านมา
โดยเฉพาะในส่วนของการก่อสร้างโครงการสาธารณูปโภคโรงงานอุตสาหกรรม และอาคารสูง

4.6) ประโยชน์ของการก่อสร้างโดยใช้โครงสร้างเหล็ก

1. ด้านสิ่งแวดล้อมจากการใช้โครงสร้างเหล็กคือช่วยลดมลภาวะจากการก่อสร้าง

เหล็กเป็นวัสดุที่สามารถนำกลับมาใช้ใหม่ได้อีก (Complete Recyclability)
เหล็กที่ใช้งานอยู่ในโลกปัจจุบันประมาณครึ่งหนึ่งมาจากการนำเศษเหล็ก (Scrap)
มาหลอมใหม่แล้วนำมาใช้งานได้อีก
โดยเฉพาะโรงงานผลิตเตาหลอมในประเทศไทยทุกโรงงานใช้เศษเหล็กเป็นวัตถุดิบ
ดังนั้นเหล็กโครงสร้างรูปพรรณที่ผลิตในประเทศไทย เป็นเหล็กเก่าที่นำมาหลอมใหม่ทั้งหมด
ในขณะที่โครงสร้างชนิดอื่น เช่น คอนกรีต, ไม้
เมื่อหมดสภาพการใช้งานก็ต้องทิ้งเป็นขยะแล้วปล่อยให้สลายตัวไปตามธรรมชาติ

เมื่อเปรียบเทียบการก่อสร้างอาคารด้วยโครงสร้างเหล็ก และโครงสร้างคอนกรีต
มลภาวะที่เกิดจากการก่อสร้างด้วยเหล็กจะมีน้อยกว่าที่เกิดจากการก่อสร้างด้วยคอนกรีต
ไม่ว่าจะเป็นฝุ่นละออง น้ำ หรือตลอดจนเสียงที่เกิดระหว่างการก่อสร้าง
เนื่องจากการก่อสร้างด้วยโครงสร้างเหล็กจะลดปริมาณงานที่ต้องทำในหน่วยงานลง
เพราะขั้นตอนการเตรียมงานเกือบทุกอย่างไม่ว่าจะเป็นการตัด เจาะรู เชื่อม
สามารถทำได้ก่อนจากโรงงานและงานที่เหลือไปทำที่หน่วยงานมีเพียงการประกอบติดตั้งเท่านั้น
ในขณะที่ถ้าก่อสร้างด้วยคอนกรีต การทำงานเกือบทุกขั้นตอนต้องทำที่หน่วยงานเท่านั้น

2. ด้านความปลอดภัย

การก่อสร้างอาคารโดยใช้โครงสร้างเหล็ก จะมีความปลอดภัยในการใช้งานมากกว่า เนื่องจาก

-   การก่อสร้างด้วยโครงสร้างเหล็กมีการควบคุมคุณภาพที่ดีกว่า
    เนื่องจากจะลดปริมาณงานที่หน่วยงานลง
    เพราะเกือบทุกขั้นตอนของการทำงานสามารถที่จะทำจากโรงงาน (เช่น การตัด, เชื่อม,
    เจาะรู) และพร้อมที่จะประกอบติดตั้งที่หน่วยงานได้ทันที ซึ่งมีการควบคุมคุณภาพเป็นอย่างดี
    ในขณะที่ถ้าเป็นการก่อสร้างแบบเดิมทุกขั้นตอนของการทำงานต้องทำที่หน่วยงานทั้งหมด
    ซึ่งการควบคุมคุณภาพทำได้ยากกว่า

-   โครงสร้างเหล็กมีความยืดหยุ่น (Ductility) สูง ทำให้อาคารสามารถที่จะต้านทาน
    Lateral Forces เช่น แรงลม หรือแผ่นดินไหวได้ดีกว่าโครงสร้างชนิดอื่น ๆ
    ดังนั้นโครงสร้างเหล็กจึงให้ความปลอดภัยต่อชีวิต และทรัพย์สินได้เป็นอย่างดี

3. ความสะดวกและรวดเร็วในการก่อสร้าง

การก่อสร้างด้วยโครงสร้างเหล็กสามารถลดเวลาการก่อสร้างลง
เมื่อเปรียบเทียบกับโครงสร้างคอนกรีต ซึ่งสามารถแยกรายละเอียดได้ดังนี้

-   ลดเวลาในการก่อสร้างฐานราก โดยเฉพาะการก่อสร้างอาคารในเขตกรุงเทพฯ
    เนื่องจากอาคารที่ก่อสร้างด้วยโครงสร้างเหล็ก
    จะมีน้ำหนักเบากว่าอาคารที่ก่อสร้างด้วยคอนกรีตมาก เมื่ออาคารมีน้ำหนักเบา
    ฐานรากที่รองรับอาคารก็ไม่จำเป็นต้องมีขนาดใหญ่ ทำให้ลดเวลาในการก่อสร้างฐานรากลง
    ตลอดจนลดค่าใช้จ่ายในส่วนฐานรากอีกด้วย

-   การก่อสร้างอาคารด้วยโครงสร้างเหล็กสามารถผลิตชิ้นส่วนต่าง ๆ จากโรงงาน
    ซึ่งเมื่อขนส่งมาถึงหน่วยงานก็สามารถที่จะยกชิ้นส่วนประกอบและติดตั้งได้ทันที
    สามารถลดปริมาณงานที่ต้องทำที่หน่วยงานลงได้มาก
    ทำให้สามารถลดเวลาการก่อสร้างอาคารลงได้ จากการศึกษาพบว่าอาคารสูงขนาด 32 ชั้น
    ที่ใช้โครงสร้างเหล็ก สามารถลดเวลาในการก่อสร้างลงได้ 25-30%
    เมื่อเทียบกับโครงสร้างคอนกรีต กล่าวคือ ในการก่อสร้างต่อชั้น
    โครงสร้างคอนกรีตใช้เวลาเฉลี่ยประมาณ 7 วัน
    ในขณะที่โครงสร้างเหล็กรูปพรรณจะใช้เวลาประมาณ 5 วัน

4.7) สภาพการแข่งขัน

เนื่องจากการพัฒนาด้านอุตสาหกรรมของประเทศในแถบเอเชียอาคเนย์
และการย้ายฐานการผลิตของประเทศญี่ปุ่น ซึ่งเป็นผู้นำด้านอุตสาหกรรมของโลก
ทำให้อุตสาหกรรมแปรรูปผลิตภัณฑ์โลหะ ซึ่งใช้ในการก่อสร้างหรือติดตั้ง
ซึ่งเป็นพื้นฐานหลักของการทำสาธารณูปโภคในด้านต่าง ๆ
และเป็นปัจจัยสำคัญในการทำโครงสร้างเหล็กของโรงงานอุตสาหกรรม
มีความจำเป็นอย่างยิ่งยวดต้องเร่งขยายตัวตามอย่างหลีกเลี่ยงไม่ได้
โดยเฉพาะงานก่อสร้างในคริสต์ศตวรรษที่ 21 นี้
โครงสร้างเหล็กจะถูกนำมาใช้แทนที่โครงสร้างคอนกรีตมากยิ่งขึ้น
เนื่องจากทำให้ระยะเวลาการก่อสร้างสั้นลง น้ำหนักที่ออกแบบทางฐานรากก็ลดลงด้วย
นอกจากนี้วัตถุดิบของอุตสาหกรรมแปรรูปโลหะเช่น เหล็กรูปพรรณ, เหล็กแผ่น, ท่อ ฯลฯ
ก็สามารถผลิตได้ภายในประเทศมากขึ้น ทำให้การออกแบบต่าง ๆ
โดยใช้โลหะมีการขยายตัวเพิ่มขึ้นเช่นกัน

การแข่งขันในส่วนของอุตสาหกรรมแปรรูปโลหะซึ่งใช้ในการก่อสร้างหรือติดตั้ง
ส่วนใหญ่มักจะเป็นการแข่งขันกันในแง่ของผู้ประกอบการในประเทศ ทั้งนี้
เนื่องจากการนำเข้าผลิตภัณฑ์โลหะดังกล่าว เป็นชิ้นส่วนสำเร็จรูปแล้วนำมาประกอบติดตั้งในไทยนั้น
ไม่คุ้มกับการลงทุน
ซึ่งเป็นผลมาจากราคาผลิตภัณฑ์ค่อนข้างสูงและต้องเสียค่าขนส่งเพิ่มในขณะที่ความต้องการใช้ในประเทศมีอยู่เป็นจำนวนมาก
แต่โรงงานแปรรูปโลหะที่มีกำลังผลิตสูงในประเทศขณะนี้มีไม่มากนัก
โดยโรงงานแปรรูปที่มีขนาดกำลังการผลิตเกิน 10,000 ตันต่อปีมีประมาณ 7 โรงงาน
ทำให้การแข่งขันในช่วง 4-5 ปีหลังไม่รุนแรงมากนัก
โรงงานส่วนใหญ่มักจะประสบปัญหาเช่นเดียวกันคือไม่สามารถรับงานได้ทันต่อความต้องการในกรณีที่มีโครงการใหญ่
ๆ

สำหรับบริษัท เอสทีพี แอนด์ ไอ จำกัด (มหาชน) นั้น มีข้อได้เปรียบในด้านขนาดกำลังการผลิตที่สูง
นอกจากบริษัทจะผลิตโครงสร้างเหล็กเพื่อจำหน่ายในประเทศแล้ว
บริษัทมีนโยบายที่จะเพิ่มสัดส่วนการส่งออกเพื่อเปิดตลาดต่างประเทศ เพราะบริษัทมีบุคลากร
เครื่องจักรและเทคโนโลยีที่ทันสมัย ตลอดจนผู้ร่วมทุนที่เกื้อกูลทางธุรกิจ
รวมทั้งได้รับใบรับรองคุณภาพของผลิตภัณฑ์โครงสร้างเหล็กจาก Japan Steel Constructor
Association Class A ประเทศญี่ปุ่น ใบรับรองคุณภาพภาชนะความดันจาก ASME นอกจากนี้
บริษัทยังได้รับใบรับรอง ISO 9002
ซึ่งเป็นเครื่องหมายรับรองระบบคุณภาพมาตรฐานการผลิตโครงสร้างเหล็กและงานท่อเหล็กด้วย

ในอุตสาหกรรมแปรรูปโครงสร้างเหล็กซึ่งใช้ในการก่อสร้างหรือติดตั้งนั้น บริษัท
มีส่วนแบ่งการตลาดภายในประเทศคิดเป็นร้อยละ 20 ถึงร้อยละ 25 โดยประมาณ

บริษัท มีบริษัทคู่แข่งหลักภายในประเทศ ดังนี้

1.  Euromill Engineering Ltd.

2.  Thai Herrick Co.,Ltd.

3.  MCS Hokogu Co.,Ltd.

4.  SCI Metal Tech Co.,Ltd.

5.  Thai Scandic Steel Co.,Ltd.

6.  Ua Withya Equipment Co.,Ltd.

7.  Unithai Shipyard & Engineering Co.,Ltd.

8.  Visawakij Pattana Co.,Ltd.

9.  Wattanapaisal Co.,Ltd.

    3.  การจัดหาผลิตภัณฑ์หรือบริการ

  ลักษณะการจัดให้ได้มาซึ่งผลิตภัณฑ์เพื่อจำหน่าย

บริษัท มีโรงงานผลิตตั้งอยู่อาณาบริเวณเดียวกันกับที่ตั้งของสำนักงาน โดยมีรายละเอียดในการผลิต
ดังนี้

  (1) กำลังการผลิตและปริมาณการผลิต

+-----------------------------------+-----------+----------+----------+
|                                   | ปี 2543    | ปี 2542   | ปี 2541   |
+-----------------------------------+-----------+----------+----------+
| กำลังการผลิตเต็มที่เฉลี่ย                |           |          |          |
+-----------------------------------+-----------+----------+----------+
| -   งานแปรรูปโ                     | 50,000    | 50,000   | 30,000   |
| ครงสร้างเหล็กซึ่งใช้ในการก่อสร้างหรือติดตั้ง |           |          |          |
|     และงานถัง ภาชนะความดัน (ตัน/ปี)   |           |          |          |
+-----------------------------------+-----------+----------+----------+
| -   งานผลิตหม้อกำเนิดไอน้ำ (หน่วย :    | 15        | 15       | 15       |
|     ลูก)                           |           |          |          |
+-----------------------------------+-----------+----------+----------+
| ปริมาณการผลิตจริง                    |           |          |          |
+-----------------------------------+-----------+----------+----------+
| -   งานแปรรูปโ                     | 13,889    | 19,839   | 24,642   |
| ครงสร้างเหล็กซึ่งใช้ในการก่อสร้างหรือติดตั้ง |           |          |          |
|     และงานถัง ภาชนะความดัน (ตัน/ปี)   |           |          |          |
+-----------------------------------+-----------+----------+----------+
| -   งานผลิตหม้อกำเนิดไอน้ำ (หน่วย :    | 3         | -        | -        |
|     ลูก)                           |           |          |          |
+-----------------------------------+-----------+----------+----------+
| มูลค่าการผลิต (ล้านบาท)               |           |          |          |
+-----------------------------------+-----------+----------+----------+
| -   งานแปรรูปโ                     | 538.17    | 607.80   | 1,046.40 |
| ครงสร้างเหล็กซึ่งใช้ในการก่อสร้างหรือติดตั้ง |           |          |          |
|     และงานถัง ภาชนะความดัน          |           |          |          |
+-----------------------------------+-----------+----------+----------+
| -   งานผลิตหม้อกำเนิดไอน้ำ            | 5.07      | -        | -        |
+-----------------------------------+-----------+----------+----------+
| รวมมูลค่าการผลิต                     | 543.24    | 607.80   | 1,046.40 |
+-----------------------------------+-----------+----------+----------+
| การใช้กำลังการผลิต (%)               |           |          |          |
+-----------------------------------+-----------+----------+----------+
| -   งานแปรรูปโ                     | 27.78     | 39.67    | 82.14    |
| ครงสร้างเหล็กซึ่งใช้ในการก่อสร้างหรือติดตั้ง |           |          |          |
+-----------------------------------+-----------+----------+----------+
| และงานถัง ภาชนะความดัน              |           |          |          |
+-----------------------------------+-----------+----------+----------+
| -   งานผลิตหม้อกำเนิดไอน้ำ            | 20.00     | -        | -        |
+-----------------------------------+-----------+----------+----------+
| อัตราเพิ่มของปริมาณการผลิตจริง (%)      |           |          |          |
+-----------------------------------+-----------+----------+----------+
| -   งานแปรรูปโ                     | (29.99)   | (19.52)  | (29.89)  |
| ครงสร้างเหล็กซึ่งใช้ในการก่อสร้างหรือติดตั้ง |           |          |          |
+-----------------------------------+-----------+----------+----------+
| และงานถัง ภาชนะความดัน              |           |          |          |
+-----------------------------------+-----------+----------+----------+
| -   งานผลิตหม้อกำเนิดไอน้ำ            | 300.00    | 0.00     | (100.00) |
+-----------------------------------+-----------+----------+----------+
| อัตราเพิ่มของมูลค่าการผลิต (%)          | (10.62 )  | (41.92)  | (38.62)  |
+-----------------------------------+-----------+----------+----------+

หมายเหตุ 1) บริษัท ทำงานวันละ 1 กะ ๆ ละ 8 ชั่วโมง

2) เครื่องจักรที่ใช้ในการผลิตผลิตภัณฑ์โลหะซึ่งใช้ในการก่อสร้างหรือติดตั้ง
และงานภาชนะความดันสามารถใช้

ทดแทนกันได้ในบางส่วนที่ถือว่าเป็นส่วนประกอบของชิ้นงานหลัก

(2) วัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิตได้แก่ เหล็กรูปพรรณ และเหล็กแผ่น
โดยมีปริมาณการใช้คิดเป็นสัดส่วนร้อยละ 90 ของวัตถุดิบทั้งหมด สำหรับวัตถุดิบอื่น ๆ
ที่ใช้ในการผลิตประกอบด้วย ลวดเชื่อม สี เป็นต้น ซึ่งมีสัดส่วนการใช้คิดเป็นร้อยละ 10
ของวัตถุดิบทั้งหมด

อนึ่ง ในการรับงานของบริษัทฯ นั้น จะมี 2 ลักษณะคือ กรณีที่ลูกค้าเป็นผู้จัดหาวัตถุดิบให้
และกรณีที่บริษัทฯ เป็นผู้จัดหาวัตถุดิบเอง ซึ่งที่ผ่านมาจะมีสัดส่วนประมาณร้อยละ 20 ต่อ 80
กรณีที่บริษัทฯ เป็นผู้จัดหาวัตถุดิบ บริษัทฯ
จะทำการตรวจสอบราคาเหล็กจากผู้ผลิตหรือตัวแทนจำหน่ายต่าง ๆ ทั้งภายในและต่างประเทศ
ก่อนที่จะคำนวณราคาขายของผลิตภัณฑ์แต่ละโครงการ
และจะกำหนดช่วงระยะเวลาการตอบรับจากลูกค้าให้สอดคล้อง
กับราคาเหล็กที่ทางผู้ผลิตหรือตัวแทนจำหน่ายเสนอราคามายังบริษัทฯ

สำหรับบริษัทผู้ผลิตหรือตัวแทนจำหน่ายรายหลัก ๆ ที่บริษัทฯ สั่งซื้อวัตถุดิบมีดังนี้

+------------------------+--------+---------------------+------------+
| ชื่อ                     | ประเทศ | ประเภทกิจการ         | ระย        |
|                        |        |                     | ะเวลาที่ติดต่อ |
|                        |        | ตัวแทนจำหน่าย         |            |
|                        |        |                     | กับบริษัทฯ    |
|                        |        |                     | (ปี)        |
+------------------------+--------+---------------------+------------+
| 1. Mitsui & Co., Ltd.  | ญี่ปุ่น    | เหล็กแผ่น เหล็กรูปพรรณ  | มากกว่า 10  |
|                        |        |                     | ปี          |
+------------------------+--------+---------------------+------------+
| 2. Mitsubishi Corp.    | ญี่ปุ่น    | เหล็กแผ่น เหล็กรูปพรรณ  | มากกว่า 10  |
|                        |        |                     | ปี          |
+------------------------+--------+---------------------+------------+
| 3. Sumitomo Corp.      | ญี่ปุ่น    | เหล็กแผ่น เหล็กรูปพรรณ  | มากกว่า 10  |
|                        |        |                     | ปี          |
+------------------------+--------+---------------------+------------+
| 4. Marubeni Corp.      | ญี่ปุ่น    | เหล็กแผ่น เหล็กรูปพรรณ  | มากกว่า 10  |
|                        |        |                     | ปี          |
+------------------------+--------+---------------------+------------+
| 5. Kawasho Corp.       | ญี่ปุ่น    | เหล็กแผ่น เหล็กรูปพรรณ  | มากกว่า 10  |
|                        |        |                     | ปี          |
+------------------------+--------+---------------------+------------+
| 6. TRADE ARBED Ltd.    | ยุโรป   | เหล็กแผ่น เหล็กรูปพรรณ  | มากกว่า 10  |
|                        |        |                     | ปี          |
+------------------------+--------+---------------------+------------+
| 7. BS Steel            | ยุโรป   | เหล็กรูปพรรณ          | มากกว่า 10  |
|                        |        |                     | ปี          |
+------------------------+--------+---------------------+------------+
| 8. เหล็กสยามยามาโตะ*    | ไทย    | เหล็กรูปพรรณ          | มากกว่า 5 ปี |
+------------------------+--------+---------------------+------------+
| 9. สหวิริยา เพลทมิล       | ไทย    | เหล็กแผ่น             | มากกว่า 5 ปี |
+------------------------+--------+---------------------+------------+
| 10.ร้าน                 | ไทย    | เหล็กแผ่น เหล็กรูปพรรณ  | มากกว่า 10  |
| ค้าเหล็กได้แก่ศรีราชาสิริพานิช |        |                     | ปี          |
|                        |        |                     |            |
| อุดมโลหะกิจ ,            |        |                     |            |
| วัฒนาอินเตอร์เทรด         |        |                     |            |
|                        |        |                     |            |
| และอี่น ๆ                |        |                     |            |
+------------------------+--------+---------------------+------------+

หมายเหตุ * บริษัท เหล็กสยามยามาโตะ จำกัด เป็นบริษัทที่ผลิตเหล็กโครงสร้างรูปพรรณ
แผ่นเหล็กรีดร้อน เป็นรายแรกในประเทศไทย เริ่มดำเนินการเมื่อปี พ.ศ. 2537
โดยมีกำลังการผลิตรวม 600,000 ตันต่อปี ผู้ถือหุ้นรายใหญ่ประกอบด้วย บริษัท ปูนซิเมนต์ไทย
จำกัด (มหาชน) , Yamato Kogyo Co., Ltd., Mitsui & Co., Ltd. ในอัตราส่วนร้อยละ
51, 33 และ 10 ตามลำดับ

สัดส่วนการสั่งซื้อวัตถุดิบ

บริษัทสั่งซื้อเหล็กจากทั้งในประเทศและต่างประเทศ
สัดส่วนการสั่งซื้อวัตถุดิบในประเทศต่อการสั่งซื้อจากต่างประเทศนั้นไม่สามารถระบุได้แน่นอน
ขึ้นอยู่กับคุณภาพหรือชั้นคุณภาพ (Grade) ของวัตถุดิบที่ลูกค้ากำหนด ราคาที่เหมาะสม
ระยะเวลาที่ส่งมอบ หรือแหล่งวัตถุดิบที่สามารถจัดหาได้ในแต่ละช่วงของการสั่งซื้อ อย่างไรก็ดี
แนวโน้มในอนาคตคาดว่า บริษัทจะมีสัดส่วนการสั่งซื้อวัตถุดิบจากในประเทศเพิ่มขึ้น
เนื่องจากสามารถสั่งซื้อได้จากผู้ผลิตในประเทศ คือ บริษัท เหล็กสยามยามาโตะ จำกัด
ซึ่งเป็นผู้ผลิตเหล็กโครงสร้างรายแรกในประเทศไทย และบริษัท สหวิริยา เพลทมิล จำกัด
ผู้ผลิตเหล็กแผ่นซึ่งมีคุณภาพและราคาที่ถูกกว่าผู้ผลิตต่างประเทศ
รวมทั้งระยะเวลาการส่งมอบที่เหมาะสมแต่ละโครงการ

การสั่งซื้อวัตถุดิบของบริษัท มีทั้งการสั่งซื้อจากผู้ผลิตโดยตรง
และการสั่งซื้อผ่านตัวแทนจำหน่ายหรือร้านค้าเหล็ก
ที่ผ่านมาวัตถุดิบที่ใช้ส่วนใหญ่จะเป็นวัตถุดิบที่ผลิตในประเทศไทย ญี่ปุ่น และประเทศในแถบทวีปยุโรป
เช่น ฟินแลนด์ เบลเยี่ยม เป็นต้น

การสั่งซื้อเหล็กของบริษัท ในช่วง 3 ปีที่ผ่านมา มีดังนี้

  ------------------ ----------- -------- -------- ----------- -------- -------- ----------- -------- --------
                                 ปี 2543                        ปี 2542                        ปี 2541   

                     ปริมาณ(ตัน)   ล้านบาท   ร้อยละ    ปริมาณ(ตัน)   ล้านบาท   ร้อยละ    ปริมาณ(ตัน)   ล้านบาท   ร้อยละ

  สั่งซื้อจากต่างประเทศ   22,800      456.00   93.92    23,500      470.00   94.00    6,000       90.00    13.89

  สั่งซื้อจากในประเทศ    1,475       29.50    6.08     1,500       30.00    6.00     31,000      558.00   86.11

  รวมการสั่งซื้อทั้งหมด    24,275      485.50   100.00   25,000      500.00   100.00   37,000      648.00   100.00
  ------------------ ----------- -------- -------- ----------- -------- -------- ----------- -------- --------

ระดับราคาเฉลี่ยของวัตถุดิบในช่วง 3 ปีที่ผ่านมา(หน่วย : บาท/กก.)

  ---------------------------- -------------- ------------- --------------
                               ปี 2543         ปี 2542        ปี 2541

  เหล็กรูปพรรณ (Beam)            20.00 – 21.00  20.00 - 20.70 18.00 – 20.00

  เหล็กแผ่น (Plate)              12.00 – 12.20  11.00 - 12.00 14.00 – 15.00
  ---------------------------- -------------- ------------- --------------

ปัจจัยที่มีผลกระทบต่อราคาและปริมาณเหล็ก ผลกระทบต่อบริษัท และแนวทางแก้ไขปัญหา

ปัจจัยที่มีผลกระทบต่อราคาและปริมาณเหล็ก คือ

1) สภาวะเศรษฐกิจโลก ซึ่งมีผลกระทบโดยตรงกับอัตราการขยายตัวทางด้านงานก่อสร้าง
เนื่องจากอุตสาหกรรมเหล็กขั้นพื้นฐานในประเทศด้านเหล็กรูปพรรณและเหล็กแผ่นหนา
เพิ่งจะเริ่มมีการจัดตั้งขึ้นและสามารถผลิตได้เพียงบางชนิดหรือบางขนาด
เหล็กบางส่วนจึงยังต้องนำเข้าจากต่างประเทศเป็นหลัก ฉะนั้น
ราคาและปริมาณเหล็กจึงมีผลผูกพันโดยตรงกับสภาวะการณ์ของตลาดโลก
ซึ่งก่อให้เกิดผลกระทบกับบริษัท โดยตรง

2.  สภาวะเศรษฐกิจของประเทศไทย เพราะตั้งแต่วันที่ 2 กรกฎาคม 2540 ที่ผ่านมา
    ประเทศไทยใช้ระบบอัตราแลกเปลี่ยนเงินตราแบบลอยตัว (Managed Float)
    ทำให้ค่าเงินบาท เมื่อเทียบกับค่าเงินสกุลหลักของโลก เช่น ดอลลาร์สหรัฐ ปอนด์อังกฤษ
    จึงมีค่าเปลี่ยนแปลงขึ้นลงตามสภาวะเศรษฐกิจของประเทศ
    และเนื่องจากเหล็กส่วนใหญ่ต้องนำเข้าจากต่างประเทศด้วยมูลค่าเป็นเงินตราต่างประเทศ
    ดังนั้น อัตราแลกเปลี่ยนเงินจึงมีผลกระทบและมีความสำคัญต่อราคาเหล็กมาก
    แม้กระทั่งเหล็กที่ผลิตในประเทศ ก็มีราคาเปลี่ยนแปลงตามอัตราแลกเปลี่ยนที่เปลี่ยนแปลงไป
    เพราะวัตถุดิบที่ใช้ในการผลิตเหล็ก ต้องมีการนำเข้าจากต่างประเทศเช่นกัน

3.  กฎหมาย ระเบียบ และข้อบังคับของทางราชการ ที่เกี่ยวข้องกับมาตรฐานผลิตภัณฑ์อุตสาหกรรม
    เป็นอุปสรรคต่อการนำเข้าวัตถุดิบจากต่างประเทศ
    ก่อให้เกิดปัญหาความล่าช้าในการจัดซื้อจัดหาวัตถุดิบ มีผลให้ต้นทุนวัตถุดิบที่หาซื้อได้มีราคาสูงขึ้น
    ทำให้ความสามารถในการแข่งขันกับต่างประเทศเพื่อการส่งออกลดลง

แนวทางแก้ไขปัญหา

  1. จะต้องติดตามสภาวะของเศรษฐกิจโลก ซึ่งจะมีผลกระทบกับราคาโดยตรง
  เพื่อให้ทราบแนวโน้มของราคาเหล็กซึ่งพอจะคาดการณ์ได้ในช่วงสั้นระยะ 3 เดือน 6 เดือน
  เพื่อนำมาเป็นข้อมูลในการประมูลงานและรับงาน

  2. หาแหล่งวัตถุดิบใหม่ ๆ

3.  สร้างพันธมิตรหรือหาผู้ร่วมทุนที่เป็นผู้ผลิตหรือเป็นตัวแทนจัดจำหน่ายเหล็กที่มีศักยภาพสูง
    เนื่องจากงานผลิตโครงสร้างเหล็กซึ่งใช้ในการก่อสร้าง เวลาเป็นปัจจัยหนึ่งที่สำคัญ
    ซึ่งจำเป็นที่จะต้องได้วัตถุดิบมาทันตามที่กำหนดด้วยราคาที่เหมาะสม

4.  ปรับปรุงหรือแก้ไขกฎหมาย ระเบียบและข้อบังคับของทางราชการ ให้มีความเหมาะสม
    โดยเอื้อประโยชน์ต่อทั้งผู้ประกอบการแปรรูปเหล็ก และผู้ประกอบอุตสาหกรรมผลิตเหล็ก

  (3) ขั้นตอนและเทคโนโลยีการผลิต

ปัจจุบัน บริษัท มีโรงงานแปรรูปโลหะที่ประกอบด้วยเครื่องจักรและอุปกรณ์การผลิตที่ทันสมัย
มีเทคโนโลยีสูง มีกระบวนการผลิตที่ได้มาตรฐานโดยมีการควบคุมคุณภาพในแต่ละขั้นตอน
ทีมงานของบริษัท ประกอบด้วยบุคลากรที่มีความชำนาญ
และมีประสบการณ์ที่ยาวนานในด้านงานแปรรูปโลหะ

ขั้นตอนการผลิตของบริษัท จะปรับเปลี่ยนไปตามลักษณะงานของแต่ละโครงการ
ส่วนเครื่องจักรที่ใช้ในการผลิตจะใช้เครื่องจักรและอุปกรณ์เดียวกัน
ยกเว้นบางโครงการที่มีลักษณะงานแตกต่างออกไปมาก บริษัท
อาจลงทุนซื้ออุปกรณ์หรือเครื่องมือพิเศษเพิ่มเติมตามความเหมาะสม
เพื่อให้การผลิตมีประสิทธิภาพสูงสุด ซึ่งในปัจจุบัน
บริษัทมีเครื่องมือเครื่องจักรที่เพียงพอกับแผนการผลิตที่ตั้งไว้สำหรับโครงการในอนาคต
มีความเป็นไปได้ที่บริษัทจะลงทุนซื้อเครื่องจักรใหม่ที่มีเทคโนโลยีสมัยใหม่เพื่อเพิ่มขีดความสามารถในการผลิต
เพิ่มกำลังการผลิต หรือเพื่อทดแทนเครื่องจักรเก่าที่มีประสิทธิภาพต่ำ

การดำเนินงานของบริษัท ก่อนที่จะเข้าสู่กระบวนการผลิต

ขั้นตอนการรับงาน

ฝ่ายการตลาดมีหน้าที่ในการติดต่อหางานให้กับบริษัท ซึ่งจะมีทั้งกรณีที่ยื่นเสนอราคาต่อลูกค้า
หรือกรณีที่ลูกค้าติดต่อเข้ามาเอง โดยปกติงานของบริษัทจะมีการตกลงจ้างงาน 2 วิธี คือ

1. การเสนอราคา
โดยบริษัทจะติดตามข่าวการประกวดราคาจากประกาศงานประกวดราคาหรือได้รับการติดต่อ
จากเจ้าของโครงการหรือผู้รับเหมาตรง (Main Contractor) ให้ทำการเสนอราคา
เมื่อได้รับข้อมูลเพียงพอแล้ว บริษัทจะทำการคำนวณต้นทุนโครงการและเสนอราคาต่อลูกค้า

2. การเจรจา กรณีนี้จะเป็นการเจรจารับงานโดยไม่มีการประกวดราคา
ทางบริษัทจะเป็นฝ่ายเสนอราคาหรือทางลูกค้าเป็นผู้ติดต่อเข้ามาเอง
ซึ่งส่วนใหญ่เป็นลูกค้าที่เคยใช้บริการจากบริษัท หรือได้รับการแนะนำจากลูกค้าเดิม
เมื่อมีการตกลงกันได้ในราคาและเงื่อนไขต่าง ๆ จึงทำการเซ็นสัญญาว่าจ้างกันต่อไป

ขั้นตอนการวางแผนและดำเนินงาน

1.  แต่งตั้งวิศวกรประสานงานโครงการ (Project Co-ordinator)
    เมื่อบริษัทรับงานแล้วทำการแต่งตั้งวิศวกรประสานงานโครงการ
    ซึ่งจะทำหน้าที่เป็นแกนกลางในการประสานงานระหว่างหน่วยงานที่เกี่ยวข้องกับลูกค้า
    ติดตามความก้าวหน้าของงานตลอดจนควบคุมให้การดำเนินโครงการเป็นไปตามแผนงานและงบประมาณ

2.  วางแผนและจัดเตรียมงาน โดยวิศวกรประสานงานโครงการ ฝ่ายผลิต ฝ่ายตรวจสอบคุณภาพ
    และผู้เกี่ยวข้องทั้งหมดจะร่วมกันกำหนดแผนการทำงาน วางแผนกำลังคน สถานที่ อุปกรณ์ต่าง
    ๆ และจัดตารางการทำงานโดยละเอียด

3.  การดำเนินงานการผลิต โดยฝ่ายผลิตหรือผู้รับเหมาช่วง จะทำหน้าที่ผลิตงาน
    โดยผู้จัดการฝ่ายผลิตที่เกี่ยวข้องจะรับผิดชอบในการตรวจสอบดูแลและติดตามความก้าวหน้าของงาน
    ให้เป็นไปตามแผนและกำหนดเวลาที่วางไว้

4.  การรายงานความคืบหน้าและติดตามผล
    ในระหว่างการผลิตวิศวกรประสานงานโครงการจะทำหน้าที่ในการรายงานผลเกี่ยวกับรายละเอียดของงาน
    การใช้วัตถุดิบ ต้นทุน คุณภาพ ความคืบหน้า และผลการทำงานต่อฝ่ายตรวจสอบคุณภาพ

5.  การตรวจสอบ หลังจากที่งานเสร็จสิ้นในแต่ละช่วง
    ฝ่ายตรวจสอบคุณภาพจะทำหน้าที่ตรวจสอบคุณภาพของงานให้เป็นไปตามมาตรฐานที่วางไว้
    งานที่ไม่ได้คุณภาพตามที่กำหนดจะถูกส่งกลับไปยังฝ่ายผลิตที่รับผิดชอบให้แก้ไขปรับปรุงจนกว่าจะเป็นไปตามมาตรฐาน

6.  การตรวจเช็คความเรียบร้อย
    เมื่องานเสร็จสมบูรณ์และผ่านการตรวจสอบขั้นสุดท้ายจากฝ่ายตรวจสอบคุณภาพแล้ว
    ก่อนส่งมอบงานให้กับผู้ว่าจ้าง ฝ่ายผลิตจะทำหน้าที่ตรวจสอบความเรียบร้อยทุกๆ
    อย่างเป็นครั้งสุดท้าย หรือบางครั้งลูกค้าจะมีทีมงานมาตรวจเช็คความเรียบร้อย
    ก่อนที่จะดำเนินการจัดส่งให้ลูกค้าต่อไป

ขั้นตอนการส่งมอบงาน

เมื่องานเสร็จสมบูรณ์แล้ว ฝ่ายผลิตจะทำการส่งมอบงานให้กับผู้ว่าจ้าง
โดยฝ่ายผู้ว่าจ้างจะทำการตรวจสอบความเรียบร้อยของงานและลงนามรับรอง

แผนภูมิแสดงขั้นตอนการรับงานและการดำเนินการ

ขั้นตอนการผลิตสำหรับงานผลิตผลิตภัณฑ์โลหะซึ่งใช้ในการก่อสร้างหรือติดตั้งและภาชนะความดัน

1. ออกแบบและกำหนดรายละเอียดทางด้านวิศวกรรมเฉพาะการผลิตภาชนะความดัน
(ส่วนผลิตภัณฑ์โครงสร้างเหล็กนั้น ลูกค้าเป็นผู้ดำเนินการในขั้นนี้)

2. ทำแบบรายละเอียด ตามที่ได้ออกแบบเอาไว้

3. จัดทำคู่มือ กรรมวิธี การผลิต, การประกอบ, การตรวจสอบ, การเตรียมผิวชิ้นงาน,
การทำสี, การบรรจุหีบห่อ หรือการจัดเตรียมชิ้นงาน ก่อนการส่งและการขนส่ง ฯลฯ

4. จัดหาวัสดุตามแบบ

5. จัดทำกรรมวิธีการเชื่อม
กำหนดรายชื่อช่างเชื่อมและทำการทดสอบช่างเชื่อมเพื่อให้ได้ตามมาตรฐานที่กำหนดไว้
โดยคัดเลือกเฉพาะช่างที่ผ่านการทดสอบเท่านั้นมาเชื่อมในงานจริง

6. เข้ากระบวนการแปรรูปโดยทำเครื่องหมายก่อนการตัดลงไปในวัสดุให้ตรงกับแบบ

7. ตัดวัสดุตามเครื่องหมายที่ทำไว้ และนำวัสดุที่ตัดแล้วไปเจาะรู, กลึง, ใส, ดัด ฯลฯ
ตามรายละเอียดที่กำหนดไว้ในแบบ

8. นำวัสดุตามข้อ 7
มาประกอบเข้ากันเป็นรูปชิ้นงานตามแบบและคู่มือกรรมวิธีการผลิตการประกอบในข้อ 3

9. ทำการเชื่อมชิ้นงานตามกรรมวิธีการเชื่อมในข้อ 5.

10. ทำการตรวจสอบและทดสอบหลังเชื่อมตามกรรมวิธีในข้อ 3
เช่นการตรวจสอบแนวเชื่อมด้วยการใช้คลื่นอุลตร้าโซนิค
จากนั้นจึงทำการตกแต่งชิ้นงานขั้นสุดท้ายเช่น เจียร, ปาดผิวหน้า ฯลฯ ในกรณีผลิตภาชนะความดัน
จะเพิ่มการตรวจสอบด้วยวิธีอัดน้ำเพื่อทดสอบการรับความดันด้วย)

11. ทำการเตรียมผิวชิ้นงานทำสีหรือ กรรมวิธีอื่นๆ ที่ใช้ป้องกันผิวชิ้นงานจากสนิม (เช่น
การชุบผิวงานด้วยสังกะสี ฯลฯ) ตามกรรมวิธีในข้อ 3 และรายละเอียดที่ระบุไว้ในแบบ

12. เตรียมชิ้นงานและเอกสารให้พร้อมสำหรับการขนส่งเช่น การบรรจุหีบห่อ,
การทำอุปกรณ์ช่วยรองรับในการขนส่ง หรือการเตรียมเอกสารรายละเอียดของสินค้าที่จะส่ง ฯลฯ

13. ขนส่งชิ้นงานไปให้ลูกค้า

ทุกขั้นตอนในกระบวนการผลิตและการประกอบ
จะต้องมีการตรวจสอบโดยแผนกประกันคุณภาพทุกครั้งถ้าตรวจสอบแล้วผ่าน
จึงจะเริ่มงานในขั้นตอนต่อไปได้แต่ถ้าไม่ผ่านจะต้องกลับไปแก้ไขใหม่จนกว่าจะผ่านตามมาตรฐานและรายละเอียดที่กำหนดเอาไว้

แผนภูมิแสดงขั้นตอนการแปรรูปผลิตภัณฑ์โลหะ (Steel Fabrication)

และภาชนะความดัน (Pressure Vessel)

ขั้นตอนการผลิตสำหรับงานหม้อกำเนิดไอน้ำ

1. จัดหาวัสดุและนำเข้าชิ้นส่วน (Knock-Down Parts) มาตรฐานของรุ่นที่จะทำการผลิต

2. จัดเตรียมคู่มือการผลิต แบบรายละเอียด และวัสดุ ตามแบบมาตรฐานของรุ่นที่จะทำการผลิต

3. เข้ากระบวนการผลิตโดยทำการทำเครื่องหมายก่อนการตัดลงไปในวัสดุให้ตรงกับแบบ
ตัดวัสดุตามเครื่องหมายที่ทำไว้ และนำวัสดุที่ตัดแล้วไปเจาะรูและขึ้นรูป

4. นำวัสดุที่ผ่านกระบวนการในขั้น 5 มาประกอบเข้ากันเป็นรูปชิ้นงาน (หม้อกำเนิดไอน้ำ)
และทำการเชื่อมตัวหม้อกำเนิดไอน้ำ

5. ผ่านกระบวนการอบและประกอบเป็นหม้อกำเนิดไอน้ำสำเร็จรูป

6. ผ่านกระบวนการทดสอบความดันโดยการอัดน้ำ
เมื่อผ่านการทดสอบแล้วจึงประกอบฝาหน้าและหลัง และทำการทดสอบการเดินเครื่องที่โรงงาน

7. ทาสีชิ้นงาน และรวบรวมอุปกรณ์และส่วนประกอบทั้งหมดเพื่อเตรียมส่งมอบ

8. ทำการขนส่งชิ้นงานไปติดตั้ง พร้อมทั้งทดสอบการเดินเครื่องที่หน้างาน

9. ส่งมอบงานให้กับลูกค้า

แผนภูมิแสดงขั้นตอนการผลิตหม้อกำเนิดไอน้ำ( Boiler )

ตรวจสอบการเดิน

เครื่องหน้างาน

ยอมรับ

 

สิทธิหรือข้อจำกัดในการประกอบธุรกิจ

(1) บัตรส่งเสริมการลงทุน

คณะกรรมการส่งเสริมการลงทุนโดยอาศัยอำนาจตามพระราชบัญญัติส่งเสริมการลงทุน พ.ศ. 2520
ออกบัตรส่งเสริมนี้ให้แก่ บริษัท เอสทีพี แอนด์ ไอ จำกัด (มหาชน)
จดทะเบียนบริษัทมหาชนจำกัดเลขที่ บมจ. 568 เมื่อวันที่ 1 กันยายน 2538
เพื่อแสดงว่าเป็นผู้ได้รับการส่งเสริมการลงทุนในกิจการ ผลิตโครงสร้างเหล็กซึ่งใช้ในการก่อสร้าง
(Steel Structure), ถังความดันสูง (Pressure Vessels) และหม้อกำเนิดไอน้ำ
(Boilers) ประเภท 4.4 การผลิตผลิตภัณฑ์โลหะซึ่งใช้ในการก่อสร้างหรือติดตั้ง และประเภท
4.5 การผลิตหม้อกำเนิดไอน้ำ โดยได้รับสิทธิและประโยชน์และปฏิบัติตามเงื่อนไข ดังต่อไปนี้

สิทธิและประโยชน์

1.  ได้รับอนุญาตให้นำคนต่างด้าวซึ่งเป็นช่างฝีมือผู้ชำนาญการ
    คู่สมรสและบุคคลผู้อยู่ในอุปการะเข้ามาในราชอาณาจักรได้

2.  ให้คนต่างด้าวดังกล่าวทำงานเฉพาะตำแหน่งหน้าที่การงานที่ได้รับอนุญาต
    ตามที่คณะกรรมการเห็นชอบด้วยเท่านั้น

3.  ได้รับลดหย่อนอากรขาเข้ากึ่งหนึ่งเฉพาะเครื่องจักรที่ไม่อยู่ในรายการปรับลดอากรขาเข้าตามประกาศกระทรวงการคลังที่
    ศก. 13/2533 เว้นรายการที่มีอากรขาเข้าต่ำกว่าร้อยละ 10 จะไม่ได้รับลดหย่อน

  4. ได้รับการยกเว้นภาษีเงินได้นิติบุคคล
  สำหรับกำไรสุทธิที่มีรายได้จากการทำธุรกิจที่ได้รับการส่งเสริม เป็นระยะเวลา 3 ปี (15
  มกราคม 2540 - 14 มกราคม 2543) ทั้งนี้ให้หมายรวมถึง
  รายได้จากการจำหน่ายผลพลอยได้ไว้ด้วย

5.  ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับการยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการที่ได้รับการส่งเสริม
    ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

6.  ได้รับยกเว้นอากรขาเข้าสำหรับวัตถุดิบและวัสดุจำเป็น ที่ต้องนำเข้าจากต่างประเทศ
    เพื่อใช้ในการผลิตเพื่อการส่งออกไปเป็นระยะเวลา 1 ปี นับแต่วันนำเข้าครั้งแรก
    รวมทั้งของที่ได้รับการส่งเสริมนำเข้ามาเพื่อส่งกลับออกไปด้วย

7.  ได้รับอนุญาตให้หักเงินได้พึงประเมินเป็นจำนวนเท่ากับร้อยละ 5
    ของรายได้ที่เพิ่มขึ้นจากปีก่อนจากการส่งออกเป็นระยะเวลา 10 ปี แต่ทั้งนี้
    รายได้จากการส่งออกของปีนั้น ๆ
    จะต้องไม่ต่ำกว่ารายได้จากการส่งออกเฉลี่ยของสามปีย้อนหลัง ยกเว้นสองปีแรก

8.  ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

เงื่อนไข

ในการใช้สิทธิและประโยชน์ ผู้ได้รับการส่งเสริมจะต้องปฏิบัติตามเงื่อนไข
ที่เกี่ยวข้องกับสิทธิและประโยชน์ตามที่ได้รับนั้น และเงื่อนไขอื่นดังต่อไปนี้

1.  จะต้องไม่ใช้หรือยินยอมให้ช่างฝีมือหรือผู้ชำนาญการ ซึ่งเป็นคนต่างด้าวที่ผู้ได้รับการส่งเสริม
    ได้รับอนุญาตให้นำเข้ามาในประเทศ เพื่อประโยชน์แก่กิจการที่ได้รับการส่งเสริมนั้น
    ไปประกอบอาชีพหรือปฏิบัติหน้าที่อื่นใด
    นอกเหนือขอบเขตหน้าที่ของตำแหน่งที่ได้รับอนุมัติจากคณะกรรมการ
    เว้นแต่จะได้รับความเห็นชอบจากคณะกรรมการ
    และเมื่อช่างฝีมือหรือผู้ชำนาญการผู้ใดพ้นจากตำแหน่งหน้าที่ดังกล่าว
    จะต้องแจ้งให้สำนักงานทราบภายใน 15 วัน นับแต่วันที่ผู้นั้นพ้นจากตำแหน่ง

2.  เครื่องจักรที่ใช้ในกิจการที่ได้รับการส่งเสริม จะต้องเป็นเครื่องจักรที่ทันสมัยและมีประสิทธิภาพ
    เว้นแต่จะมีเหตุผลเป็นพิเศษ และได้รับอนุมัติจากคณะกรรมการ

3.  วัตถุดิบหรือวัสดุจำเป็นที่ได้รับการยกเว้นหรือลดหย่อนอากรขาเข้า
    จะต้องใช้เฉพาะในกิจการที่ได้รับอนุมัติเท่านั้น

4.  จะต้องเริ่มงาน เช่น เริ่มทำการก่อสร้างโรงงาน และเริ่มสั่งซื้อเครื่องจักรภายใน 6 เดือน
    นับแต่วันที่ออกบัตรส่งเสริม

5.  จะต้องดำเนินการให้แล้วเสร็จ พร้อมที่จะเปิดดำเนินการได้ภายในเวลาไม่เกิน 30
    เดือนนับแต่วันที่ออกบัตรส่งเสริม

  6. ก่อนที่จะเปิดดำเนินการ จะต้องแจ้งเป็นหนังสือให้สำนักงานทราบล่วงหน้าไม่น้อยกว่า 15 วัน
  เพื่อทำการตรวจสอบอนุญาตให้เปิดดำเนินการ

7.  เมื่อเปิดดำเนินการแล้ว จะต้องรายงานผลการปฏิบัติงานตามโครงการ
    และการดำเนินงานให้สำนักงานทราบดังต่อไปนี้

  7.1 การเปลี่ยนแปลงอัตราส่วนการถือหุ้นระหว่างผู้มีสัญชาติไทย และคนต่างด้าว
  และการเปลี่ยนแปลงการถือหุ้นของคนต่างด้าวต่างสัญชาติทุกครั้ง

  7.2
  ฐานะการเงินและผลการดำเนินงานตามแบบที่สำนักงานกำหนดโดยจะต้องรายงานทุกรอบปีภายในวันที่
  30 มิถุนายน ของปีถัดไป

3.  การปฏิบัติงานของช่างฝีมือหรือผู้ชำนาญการซึ่งเป็นคนต่างด้าว
    ที่ได้รับอนุญาตให้เข้าเมืองตามกฎหมายว่าด้วยการส่งเสริมการลงทุนว่า
    ได้ฝึกอบรมให้คนไทยได้รับความรู้ความชำนาญเพียงไร ตามแบบและวิธีการที่สำนักงานกำหนด

4.  เรื่องอื่น ๆ เป็นครั้งคราว ตามแบบและภายในระยะเวลาที่สำนักงานกำหนด

8.  จะต้องจัดให้มี และใช้ระบบป้องกันและควบคุมมิให้เกิดผลเสียหายต่อคุณภาพสิ่งแวดล้อม
    หรือที่จะก่อให้เกิดอันตราย หรือความเดือดร้อนรำคาญแก่ผู้อยู่ใกล้เคียง
    โดยมีการรับรองจากกระทรวงอุตสาหกรรม
    หรือสถาบันที่ส่วนราชการที่เกี่ยวข้องให้ความเห็นชอบ

9.  จะต้องปฏิบัติตามกฎหมายความปลอดภัยอย่างครบถ้วน รวมทั้งมีมาตรการความปลอดภัยอื่น ๆ
    อย่างต่อเนื่อง

  10.
  การหยุดดำเนินกิจการเป็นระยะเวลาเกินกว่าสองเดือนจะต้องได้รับอนุญาตเป็นหนังสือจากสำนักงาน

  11. จะต้องอำนวยความสะดวกแก่พนักงานเจ้าหน้าที่ในการตรวจสอบ

12. จะต้องมีทุนจดทะเบียนไม่น้อยกว่าสองร้อยห้าสิบล้านบาท
    โดยจะต้องชำระเต็มมูลค่าหุ้นก่อนวันเปิดดำเนินการ

13. บุคคลผู้มีสัญชาติไทย จะต้องถือหุ้นรวมทั้งสิ้นไม่น้อยกว่าร้อยละ 51 ของทุนจดทะเบียน

  14. จะต้องดำเนินการตามสาระสำคัญของโครงการที่ได้รับการส่งเสริมในเรื่องดังต่อไปนี้

  14.1 ชนิดผลิตภัณฑ์ โครงสร้างเหล็กซึ่งใช้ในการก่อสร้าง (Steel Structure),
  ถังความดันสูง (Pressure Vessel) และ หม้อกำเนิดไอน้ำ (Boiler)

  14.2 ขนาดของกิจการ มีกำลังผลิตดังนี้

  - โครงสร้างเหล็กซึ่งใช้ในการก่อสร้าง (Steel Structure) และ ถังความดันสูง
  (Pressure Vessel)

  ปีละประมาณ 30,000 ตัน

  - หม้อกำเนิดไอน้ำ (Boiler)

ปีละประมาณ 20 ชุด

  (เวลาทำงาน 24 ชั่วโมง/วัน : 365 วัน/ปี)

3.  กรรมวิธีการผลิต ตามโครงการที่เสนอขอรับการส่งเสริมและได้รับอนุมัติ

4.  จะต้องส่งผลิตภัณฑ์ที่ผลิต หรือประกอบได้ออกไปจำหน่ายต่างประเทศในแต่ละปีมีมูลค่า
    เอฟ.โอ.บี. ไม่น้อยกว่าร้อยละ 30 ของมูลค่ายอดขายทั้งสิ้น
    ตลอดเวลาที่ใช้สิทธิและประโยชน์ ตามาตรา 36

5.  จะต้องเร่งรัดฝึกอบรม
    และสนับสนุนคนไทยให้สามารถปฏิบัติงานตามโครงการที่ได้รับการส่งเสริมแทนช่างฝีมือหรือผู้ชำนาญการซึ่งเป็นคนต่างด้าวภายในเวลาที่คณะกรรมการกำหนด

6.  จะต้องมีขนาดการลงทุนไม่รวมค่าที่ดินและทุนหมุนเวียนไม่น้อยกว่า สองล้านบาท
    หากมีขนาดการลงทุนไม่รวมค่าที่ดินและทุนหมุนเวียนน้อยกว่า สองล้านบาท
    จะถูกเพิกถอนสิทธิและประโยชน์ทั้งหมด

15. จัดทำบัญชีรายรับ-รายจ่ายสำหรับกิจการที่ได้รับการส่งเสริมแยกต่างหากจากกิจการส่วนอื่นไม่ว่าจะได้รับการส่งเสริมหรือไม่ก็ตาม
    เพื่อประโยชน์ในการคำนวณกำไรสุทธิที่ได้รับยกเว้นภาษีเงินได้นิติบุคคลตามมาตรา 31

16. คุณภาพของผลิตภัณฑ์ที่ผลิตหรือประกอบได้จะต้องเป็นไปตามมาตรฐานสากล
    และหากได้มีการประกาศกำหนดมาตรฐานตามกฎหมายว่าด้วย
    มาตรฐานผลิตภัณฑ์อุตสาหกรรมแล้ว
    จะต้องดำเนินการให้ได้รับใบอนุญาตให้แสดงเครื่องหมายมาตรฐานจากคณะกรรมการมาตรฐานผลิตภัณฑ์อุตสาหกรรมด้วย

  17. จะต้องตั้งโรงงานในท้องที่จังหวัดชลบุรี
  โดยสถานที่ตั้งโรงงานจะต้องไม่อยู่ในเขตหวงห้ามตามประกาศผังเมืองรวมของจังหวัด
  และจะต้องได้รับอนุญาตจากกระทรวงอุตสาหกรรม หรือส่วนราชการที่เกี่ยวข้องด้วย ทั้งนี้
  ภายในระยะเวลาสิบห้าปีนับแต่วันเปิดดำเนินการ จะย้ายโรงงานไปตั้งในท้องที่อื่นมิได้
  เว้นแต่จะได้รับอนุญาตจากคณะกรรมการ

18. จะต้องแจ้งการย้ายภูมิลำเนาของผู้ได้รับการส่งเสริม ให้สำนักงานทราบทุกครั้ง
    พร้อมด้วยหนังสือรับรองของกระทรวงพาณิชย์
    มิฉะนั้นให้ถือว่าคงมีภูมิลำเนาตามที่ได้แจ้งให้สำนักงานทราบครั้งสุดท้าย
    และถือว่าได้รับเอกสาร ประกาศ หรือ คำสั่งต่างๆ
    จากสำนักงานที่ส่งไปยังภูมิลำเนาที่แจ้งไว้นั้นโดยชอบแล้ว

    หมายเหตุ โรงงานที่จังหวัดระยองได้รับบัตรส่งเสริมการลงทุน เลขที่ 1114/2542 เมื่อวันที่
    31 มีนาคม 2542 จะต้องเปิดดำเนินการภายในไม่เกิน 30 เดือน นับจากวันออกบัตร

(2) สิทธิอื่น ๆ

สิทธิอื่นของบริษัท เอสทีพี แอนด์ ไอ จำกัด (มหาชน) ประกอบด้วยลิขสิทธิ์และประกาศนียบัตร
ดังต่อไปนี้

1.  ประกาศนียบัตรรับรองสิทธิการใช้ “ตราประทับ” (Stamp)
    สำหรับผลิตภัณฑ์เกี่ยวกับภาชนะความดัน 5 ประเภทจาก ASME (American Society of
    Mechanical Engineers) คือ “U”, “U2”, “PP”, “R” และ “S”
    โดยมีกำหนดระยะเวลาดังนี้

1.  การสอบผ่านครั้งที่ 1 มีอายุ 3 ปี ตั้งแต่ 29 พฤศจิกายน 2536 ถึง 29 พฤศจิกายน 2539

2.  การสอบใหม่ครั้งที่ 2 มีอายุ 3 ปี ตั้งแต่ 29 ตุลาคม 2539 ถึง 29 พฤศจิกายน 2542

3.  การสอบใหม่ครั้งที่ 3 มีอายุ 3 ปี ตั้งแต่ 11 พฤศจิกายน 2542 ถึง 29 พฤศจิกายน 2545

2.  ประกาศนียบัตร Class A จากสมาพันธ์ผู้ก่อสร้างโครงสร้างเหล็กแห่งประเทศญี่ปุ่น (Japan
    Steel Constructor Association JSCA) ซึ่งทำให้บริษัทฯ
    สามารถส่งออกงานโครงสร้างเหล็กไปยังประเทศญี่ปุ่นได้
    ภายใต้ประกาศนียบัตรที่มีกำหนดระยะเวลาดังนี้

1.  การสอบผ่านครั้งที่ 1 มีอายุ 3 ปี ตั้งแต่วันที่ 1 มีนาคม 2538 ถึง 31 มีนาคม 2541

2.  การสอบใหม่ครั้งที่ 2 มีอายุ 3 ปี ตั้งแต่วันที่ 1 เมษายน 2541 ถึง 1 เมษายน 2544

3.  ประกาศนียบัตร ISO 9002 เพื่อรับรองคุณภาพมาตรฐาน
    สำหรับงานแปรรูปผลิตภัณฑ์โครงสร้างเหล็กของโรงงานชลบุรี และโรงงานระยอง

1.  การสอบผ่านครั้งที่ 1 มีอายุ 3 ปี ตั้งแต่วันที่ 23 มิถุนายน 2540 ถึง 23 มิถุนายน 2543

  -------------------------------------- --------------------------- ----------------- ------------- --------------- --------- --------- ---------
  3.4 งานที่ยังไม่ส่งมอบ สิ้นสุด ณ 31 ธันวาคม                                                                                                     
  2543                                                                                                                                   

                                                                                                                                         

  งานที่บริษัทยังไม่ส่งมอบที่มีมูลค่าโครงการมากกว่า                                                                                                   
  10 % ของรายได้รวมมีดังนี้                                                                                                                   

  เลขที่งาน                                ชื่องาน                       ชื่อลูกค้า            ราคาตามสัญญา   งานที่ทำเสร็จ(%)                       มูลค่าที่ยัง

                                                                                                     (%)             มูลค่า      ไม่ส่งมอบ   

  0613-0-F                               Structural Steel Works For  Nichimen          75,154        97.80           73,501    1,653     
                                         T-G Bldg.,Control Bldg. &   Corporation (BKK                                                    
                                         Other                       Branch)                                                             

                                         Small Bldg./Krabi Thermal                                                                       
                                         Power Plant                                                                                     

  0641-0-V                               New Three (3) Products      Thai Oil Co.,Ltd. 155,000       74.03           114,742   40,258    
                                         Storage Tanks for Thai Oil                                                                      

  0649-0-X                               Fabrication of Steel        Tomoe             70,977        8.77            6,224     64,753    
                                         Structure/North East Tower  Corporation-H/O                                                     
                                         in Hong Kong                                                                                    

  0651-0-X                               Fabrication of Steel        Tomoe             64,115        0.60            384       63,731    
                                         Structure/Moscone Center    Corporation-H/O                                                     
                                         Expansion Project in USA.                                                                       

  0655-0-E                               Polycarbonate Phase II      Bayer Polymers    115,950       11.10           12,870    103,080   
                                         Expansion Project           Company Limited                                                     

  0656-0-X                               Prefabrication of           ABB LUMMUS GLOBAL 239,594       0.00            0         239,594   
                                         Structural Steelwork for    B.V.                                                                
                                         Lyondell Po-11 Project                                                                          

                                         in Rotterdam, The                                                                               
                                         Netherlands                                                                                     

  0659-0-X                               Prefabrication of Pipework  ABB LUMMUS GLOBAL 150,751       0.00            0         150,751   
                                         for Lyondell Po-11 Project  B.V.                                                                
                                         in Rotterdam,                                                                                   

                                         The Netherlands                                                                                 

                                                                     รวม               871,541                       207,721   663,820   
  -------------------------------------- --------------------------- ----------------- ------------- --------------- --------- --------- ---------